Document ID: /roh_data/filtered/fineweb-2-filterrobots_roh.jsonl.gz/9967

Gia dapi ditg devi speculaziuns, uss è il club vegnì ora cun il marmugn. Il FC Basilea planisescha la proxima stagiun senza Marcel Koller sco trenader. Cun la separaziun possia il club realisar ina nova orientaziun dal sectur sportiv, scriva il FCB en sia communicaziun.
Buccal da cuppa anc pussaivel
Dasper Marcel Koller vegnan era ses dus assistents Thomas Janeschitz e Carlos Bernegger a stuair far fagot. Koller aveva il FCB engaschà curt suenter che la stagiun 2018/19 aveva cumenzà.
Avant in onn avevan ils Basilais e Marcel Koller pudì festivar la victoria en Cuppa svizra cunter il FC Thun. Uss pudessi anc dar in segund titel. Ils 25 d'avust frunta il FCB en il mezfinal da la cuppa sin Winterthur – il final fiss ils 30 d'avust cunter il campiun svizzer Young Boys.
Grondas midadas
Gia il mardi aveva dà tar il FC Basilea ina cesura. Ruedi Zbinden era sa retratg sco schef da sport, sulet in onn suenter surpigliar l'uffizi. El era daventà successur da Marco Streller ch'il club aveva tramess.